Лента событий ВААК
АААК Река иҟоу афельшертә-ахәыҷышьҭыхратә ҭыԥ азы ахәшәқәа раахәара иацхрааит
Река иҟоу АААК Аҭыԥантәи аҟәша иҟанаҵаз аҳәара инақәыршәаны, Аконгресс агәыԥ ацхыраара ҟарҵеит Рекатәи афельшертә-ахәыҷышьҭыхратә ҭыԥ азы раԥхьатәи ацхыраара аҟаҵаразы ихәарҭоу ахәшәқәа раахәараҿы. Ақыҭаҿы фельдшер хадас аус луеит Ламара Ҳашԥҳа-Қәычбериа, 1992-1993 шықәсқәа рзтәи Аԥсны жәлар рџьынџьтәылатә еибашьраҿы иҭахаз афырхаҵа Иури Қәычбериа иан. Река ақыҭан иҟоу афельдшертә ҭыԥ шықәсык ахь ҩ-нызқьҩык инареиҳаны ауааԥсыра аднакылоит.
АААК азанааҭалхра иазкыз атренинг мҩаԥнагеит Бамборатәи абжьаратә школ аиҳабыратә классқәа рҵаҩцәа рзыҳәан
АААК Аҵараиуреи, асоциалтә активреи, агәабзиарахьчареи рыҟәша апроект аҳәаақәа ирҭагӡаны Бамборатәи абжьаратә школ аҟны имҩаԥысит азанааҭалхра иазкыз атренинг ажәбатәи, ажәеизатәи аклассқәа рҿы итәу аҵаҩцәа рзы. Аконгресс иҭабуп ҳәа ранаҳәоит ари аиԥылара зхы алазырхәыз Аҟәатәи аҳәынҭқарратә коллеџь арҵаҩы Алиса Барцыцԥҳаи, ААУ астудентцәа Сариеи Нестори Касланӡиаа.
АААК Река ақыҭан ауаҩы раԥхьатәи амедицинатә цхыраара иҭаразы атренинг мҩаԥнагеит.
Адунеизегьтәи аԥсуа-абаза конгресс, ааԥхьара зырҭаз Аҭагылазаашьа ҷыдақәа рзы аминистрра аспециалист Индира Амҷԥҳа далархәны, ауаҩы раԥхьатәи амедицинатә цхыраара иҭара иазку атренинг мҩаԥнагеит Рекатәи абжьаратә школ аҵаҩцәа рзы.
Ари апроект нагӡахоит АААК Аҵараиуреи, асоциалтә активреи, агәабзиарахьчареи рыҟәша амчала. Егьырҭ ақыҭақәа рҿеиԥш Рекатәи ашколгьы ҳамҭас иарҭеит раԥхьатәи ацхыраара аҟаҵаразы ихәарҭоу амедицинатә маҭәахәқәа.
АААК Лыхны ақыҭан амедицинатә ацхыраара аҟаҵаразы атренинг мҩаԥнагеит
Ауаҩы раԥхьатәи амедицинатә цхыраара иҭаразы атренинг мҩаԥган Очамчыра араион Лыхны ақыҭан аҭыԥантәи абжьаратә школ аҵаҩцәа рзы. Уи мҩаԥылгеит Аҭагылазаашьа ҷыдақәа рминистрра аусзуҩ Индира Амҷԥҳа. Лара ахәыҷқәа ирзеиҭалҳәеит абылраан, ахәахәараан, абаҩԥҵәареи, ашьацареи раан, иара убас ауаҩы ихы амра асзар, ма иԥсы маҷхазар раԥхьатәи ацхыраара шыҟаҵатәу. Ашколхәыҷқәа ргәацԥыҳәаны атренинг рхы аладырхәит.
Апроект аҳәаақәа ирҭагӡаны АААК аусзуҩцәа Уарчатәи ашкол ҳамҭас иарҭеит ацхыраара лас аҭаразы ихәарҭоу аԥҭекатә маҭәахәқәа, иара убас ауаҩы аҳақьым иҿы днаӡаанӡа узлаихәаша зныԥшуа аилыркаага асахьақәа ацны.
АААК Адискуссиатә клуб аҟны имҩаԥысит Џьамбул Инџьгьиа иԥылара
Адунеизегьтәи аԥсуа-абаза конгресс иатәу Адискуссиатә клуб аҟны имҩаԥысит аҭоурыхҭҵааҩ Џьамбул Инџьгьиа дызлахәыз аусуратә еилатәара. Излацәажәаз азҵаарақәа иреиуоуп аԥсуаарҟны ааӡареи, ахымҩаԥгашьеи амилаҭ маҭәа аелементқәа рныҟәгашьеи.
Апроект «Аимадара» 2022 шықәсазтәи аихшьаалақәа: 400-ҩык инареиҳаны ахәыҷқәа Аԥсны аҭоурыхтә ҭыԥқәа ирҭааит
АААК апроект «Аимадара» ҳазҭоу ашықәс азы алҵшәақәа рыла, Аԥсны еиуеиԥшым ақыҭақәа рҟынтә 400-ҩык инареиҳаны ахәыҷқәа ҳтәыла аблахкыгарҭақәа ирҭааит.
АААК Бзыԥҭа амузыка абзиабаҩцәа қәыԥшқәа рзы амастер-класс мҩаԥнагеит
Адунеизегьтәи аԥсуа-абаза конгресси амузыкант Абзагә Марыхәбеи агәаҭаратә мастер-класс мҩаԥыргеит Бзыԥҭатәи абжьаратә школ аҵаҩцәа рзы абҵара 11 рзы. Амастер-класс ахь диасаанӡа Абзагә Марыхәба иаазыркьаҿны еиҭеиҳәеит абжьы аҭаҩра шыҿиоз аҭоурых. Апроект аиҿкааҩцәа амузыка иалацәажәеит, ахәыҷқәа иргәаԥхо еилыркааит, амузыкатә инструментқәа адырҳәеит, еиуеиԥшым амелодиақәа нарыгӡеит. Амузыкатә проект ҿыц ҭыҵраны иҟоуп 2023 шықәсазы. Уи аҳәаақәа ирҭагӡаны имҩаԥгахоит амузыка аԥҵара иазку иаарту аурокқәеи, амастер-классқәеи. Апроект ахыркәшамҭазы аиҿкааҩцәа иреиӷьу амузыкатә аԥҵамҭақәа рзы аклипқәа ҭырхырц ргәы иҭоуп, иара убас аихшьалатә концерт аздырхиарц.
АААК Адискуссиатә клуб аҟны абаза жәлар рмилаҭтә музыка азҵаара иалацәажәеит
Адунеизегьтәи аԥсуа-абаза конгресс Адискуссиатә клуб аусуратә еилатәарақәа шымҩаԥысыц имҩаԥысуеит ааԥхьара змоу аекспертцәа алархәны. Уажә ииасыз аилатәара темас иаман «Абаза жәлар рмилаҭтә музыка: иацы, иахьа, уаҵәы».
АААК Агәыбедиа ақыҭауаа ирыцхрааит ашьапылампылтә амба иарҭо акаҭеи анапылампылқәеи раахәараҿы
Аҭыԥантәи аҟәшақәа аус рыцура аҳәаақәа ирҭагӡаны Адунеизегьтәи аԥсуа-абаза конгресс аусзуҩцәа Тҟәарчал араион Агәыбедиа ақыҭа ауааԥсыра ацхыраара рырҭеит. Ақыҭауаа ргәаҳәара инақәыршәаны, иаахәан ашьапылампылқәеи анапылампылқәеи, иара убас амба иарҭо акаҭа.
АААК раԥхьатәи ацхыраара аҟаҵаразы атренинг мҩаԥнагеит Гәыԥ ақыҭан
Ауаҩы раԥхьатәи амедицинатә цхыраара иҭаразы атренинг мҩаԥган Гәыԥтәи абжьаратә школ аҵаҩцәа рзы Аҭагылазаашьа ҷыдақәа рминистрра аспециалист Индира Амҷԥҳа далархәны. Ахәыҷқәа ирзеиҭарҳәеит абылраан, ахәахәараан, абаҩԥҵәареи, ашьацареи раан, иара убас ауаҩы ихы амра асзар, ма иԥсы маҷхазар раԥхьатәи ацхыраара шыҟаҵатәу.
Апроект аҳәаақәа ирҭагӡаны АААК аусзуҩцәа ашкол ҳамҭас иарҭеит ацхыраара лас аҭаразы иаҭаху аԥҭекатә маҭәахәқәа, иара убас ауаҩы аҳақьым иҿы днаӡаанӡа узлаихәаша зныԥшуа аилыркаага.